Νίκολας Μετρόπολις

Ο Νίκολας Μετρόπολις (αγγλικά: Nicholas Constantine Metropolis, όνομα γεν.: Νικόλαος Κωνσταντίνος Μητρόπουλος,11 Ιουνίου 1915 – 17 Οκτωβρίου 1999) ήταν Ελληνοαμερικανός φυσικός και επιστήμονας υπολογιστών, γνωστός για την συμμετοχή του στο πρόγραμμα Μανχάταν και την ανάπτυξη των πρώτων πυρηνικών αντιδραστήρων, την ανάπτυξη του υπολογιστή MANIAC, καθώς και για τον σχεδιασμό της μεθόδου Μόντε Κάρλο μαζί με τον Στάνισλαβ Ούλαμ και άλλους.

Σταδιοδρομία
Έλαβε το πτυχίο του και το διδακτορικό του στην φυσική στο πανεπιστήμιο του Σικάγο ολοκληρώνοντας τις σπουδές του το 1941. Σύντομα έπειτα, ο Ρόμπερτ Οπενχάιμερ τον κάλεσε στο Εθνικό Εργαστήριο του Λος Άλαμος στο Νέο Μεξικό ώστε να συμμετέχει στην πενηνταμελή ομάδα που θα κατασκεύαζε τους πρώτους πυρηνικούς αντιδραστήρες.Μετά το τέλος του Β´ Παγκοσμίου Πολέμου, επέστρεψε στο πανεπιστήμιο του Σικάγο ως επίκουρος καθηγητής. Ξαναεπέστρεψε στο Λος Άλαμος το 1948 αναλαμβάνοντας την καθοδήγηση του προγράμματος για τον σχεδιασμό και κατασκευή του υπολογιστή MANIAC το 1952 (Mathematical Analyzer, Numerical Integrator, and Computer or Mathematical Analyzer, Numerator, Integrator, and Computer, επέλεξε το όνομα ελπίζοντας πως θα βοηθήσει να σταματήσει η τάση ονομασίας υπολογιστών με ανόητα ακρωνύμια, όμως αυτό έφερε το αντίθετο αποτέλεσμα) ο οποίος ήταν βασισμένος σε παλαιότερο υπολογιστή γνωστό ως μηχανή IAS. 

Κατά την δεκαετία του 1950, μαζί με μια ομάδα επιστημόνων στην οποία συμμετείχαν οι Τζον φον Νόιμαν και ο Στάνισλαβ Ούλαμ, σχεδίασε την στατιστική μέθοδο Μόντε Κάρλο, η οποία βασίζεται στην συνεχή δειγματοληψία για τον υπολογισμό των αποτελεσμάτων της. Η εργασία δημοσιεύτηκε το 1953 και ως παράδειγμα εφαρμογής της θεωρίας έκανε μελέτη επί των αριθμητικών προσομοιώσεων υγρών. Η κύρια συνεισφορά του στην μελέτη ήταν η ιδέα πως αντί να επιλέγονται ρυθμίσεις τυχαία και κατόπιν να εκτιμώνται μέσω του exp(−E/kT), επιλέγονται ρυθμίσεις με πιθανότητες exp(−E/kT) και κατόπιν εκτιμώνται ίσα. Το 1957 συμμετείχε στην κατασκευή του MANIAC II, και από το 1957 έως το 1965 ήταν καθηγητής φυσικής στο πανεπιστήμιο του Σικάγο καθώς και ο ιδρυτής και διευθυντής του Ινστιτούτου Έρευνας Υπολογιστών στο πανεπιστήμιο. Το 1965 επέστρεψε ξανά στο Λος Άλαμος και απέκτησε την ιδιότητα του ανώτερου μέλους (senior fellow) το 1980.  

Ο Στάνισλαβ Ούλαμ ανέφερε στα απομνημονεύματα του πως κάποια μέρα όταν τα μέλη της επιστημονικής ομάδας έπαιζαν μαζί πόκερ για μικροποσά, ο Μητρόπουλος ήταν ενθουσιασμένος που είχε καταφέρει να κερδίσει 10 δολάρια από τον Τζον φον Νόιμαν (ιδρυτή της θεωρίας παιγνίων), και έτσι αγόρασε το βιβλίο του για την θεωρία παιγνίων για 5 δολάρια και έβαλε τα υπόλοιπα 5 δολάρια μέσα στο βιβλίο ως αναμνηστικό. 

Το 1992 συμμετείχε ως ηθοποιός στην ταινία Παντρεμένα Ζευγάρια του Γούντυ Άλεν υποδυόμενος τον ρόλο φυσικού. Πέθανε το 1999 στο Λος Άλαμος σε ηλικία 84 ετών. Ο αριθμός Έρντος του ήταν 2, και μέσω αυτού ο αριθμός Έρντος του Ρίτσαρντ Φέυνμαν 3.

Αναφορές
Το βραβείο Νίκολας Μετρόπολις για εξαίρετη διδακτορική θέση στην υπολογιστική φυσική απονέμεται ετησίως από την Αμερικανική Φυσική Ένωση.

Εργογραφία 
 Metropolis, N., and J. Worlton, "A Trilogy of Errors in the History of Computing," , Tokyo, October 3-5, 1972, AFIPS, Montvale, NJ., 1972, pp. 683-691; reprinted in , Vol. 2, No. 1 Jan. 1980, pp. 49-59.
 Metropolis, N., J. Howlett, and Gian-Carlo Rota, Academic Press, New York, 1980.
 Metropolis, N., "The MANIAC," in Metropolis, N., J. Howlett, and Gian-Carlo Rota, Academic Press, New York, 1980, pp. 457-464.
 Metropolis, N., "The Age of Computing: A Personal Memoir," American Academy of Arts and Sciences, 1991, pp. 119-130.
 Metropolis, Nicholas, and E.C. Nelson, "Early Computing at Los Alamos," , Vol. 4, No. 4, Oct. 1982, pp. 348-357.

Παραπομπές

Σχετική βιβλιογραφία 
 Ιωάννης Α. Δαγλής, Από τον ENIAC στα laptop και από τον Nicholas Metropolis στον Nicholas Negroponte – 60 χρόνια από την επανάσταση των κομπιούτερ [From ENIAC to Laptops and from Nicholas Metropolis to Nicholas Negroponte - 60 years from the computer revolution], Γεωτρόπιο, 2006.

Εξωτερικοί σύνδεσμοι
 Συνέντευξη του 1993 σχετικά με την συμμετοχή του στο πρόγραμμα Μανχάταν - Voices of the Manhattan Project
 Herbert Anderson. Metropolis, Monte Carlo and the MANIAC. Los Alamos Science αρ. 14, σελ. 69.

Αμερικανοί φυσικοί
Ελληνοαμερικανοί επιστήμονες
Αμερικανοί επιστήμονες υπολογιστών
Έλληνες επιστήμονες υπολογιστών